钦定古今图书集成/方舆汇编/职方典/第1095卷 > 漳州府山川考一 府志
## 钦定古今图书集成/方舆汇编/职方典/第1095卷 > 漳州府山川考一 府志

本府。〈龙溪县附郭。〉

保福山　，左有保福寺，后兼净众入焉。亦名净众寺。此山为郡龙入脉之地。康熙二十七年，山半被大师构奉仙宫，漳人大不利。四十六年，郡人蓝理毁之。后又被兵民筑墙开堀，绅士合力填补。知府魏荔彤给示禁饬，今伟然巨观矣。隆寿山　“前志” 作峰，《通志》作隆寿山。旧云居其下者多寿考，故名。宋时在城内，今附城址。腾龙山　一名龙亭山，在城西南隅。平地突起，奇石攒凑，俯瞰溪流。相传有龙腾于溪，乃建亭，今废。嘉靖间，知县刘天授建石塔其上，今亦废。起。凤山　旧名高亭山，与龙亭山对峙而差小。宋儒吴勋作亭读书其上，今废。隆庆五年，知县李联芳建石塔其上，名曰“文昌宝塔。”

南山　在郡城南门外，为郡案山，山阴有南山寺。

丹霞山　在南厢，土石皆赤，旧置驿于此。郡之四郊皆称霞东霞、南、霞西、霞北云。宋林宗臣诗云：“笑凭诗句说丹霞，城郭人民数万家。礼接紫阳风俗厚，学传东鲁道源赊。”

石狮岩山　在城南七里，一名“南岩山。” 有岩七所，中多名胜。

名第山　在城外十里，本名天成山。唐兴十馀世，漳人登进士第者，自周匡物兄弟，始以其读书天成，敕为“名第山。” 今漳南五里有名第院，盖祀先生也。

圆山　：在城西南十里，前后望有十二面，故曰“圆山。” 每云气覆之，天辄雨。

天宝山　去城三十里。五峰峭峛，周回百馀里。上有宝岩洞、芙蓉城、百丈泉、鬼漈坑，祈雨必应。漳郡诸山多祖于此。宋时有明珠，夜飞入九龙江，为渔者所得以贡，故名。

文山　即观音山。《一统志》作“观音岩。” 在郡正东二十里，北临大溪，三面通潮，与凤凰山对峙。山半有观澜书院，今废。

龙漈山　郡东南二十五里。有龙潭，飞泉百尺，直泻而下。潭前有龙祠，乡人祷雨多应。

水头山　去城东二十馀里。《旧志》称与文山、凤山、石壁山称水口四兽，误。按：西溪水口在镇门，束以犀山、象山。北溪水口在江东，两旁有石龟、石蛇，此水口处也。若夫石壁山、文山、凤山，与水口远矣，并不在水边。

白云山　在水头山之前。上有白云岩，唐虔诚禅师所建也。宋朱子尝游此，书与“造物游” 四字。东山　去城南十五里，圆净秀特，俗又呼纱帽山。

同第山　一名“双第” ，在郡城南稍东，势若翠幄。世传周匡业、匡物兄弟生此，今其山中有周祠故址。

鹤鸣山　亦名石壁山，其下为云洞，有风动石。岐山　在二十七都。岐山在北。有瑞竹岩诸胜。鹤鸣山在南。有云洞诸胜。云洞中，朱晦庵书“溪山第一” 四字。其上谓之岐者，以一山岐而二之。

也，又名马岐。曰“鹤鸣” 者，以隋时潜翁养鹤于此，故名。《名胜》详见《古迹名山记》。云：岐山与鹤鸣山联峙，二峰秀耸龙江之上，延袤十里许，五代时僧楚熙居此。

凤凰山　，在县东二十五里。来自鹤鸣山，山势如飞凤展翼，故名。

邺山　一名蓬莱峡。是山不生草木，其土白紫而燥。有石如人数辈，名曰“石翁。” 明学士黄道周讲学于此，有邺山讲堂。详见《古迹》。

好景山　去城东十五里，自岐山分脉，多奇胜，故名。

铜钵山　，在县北二十馀里。山势绵亘数里，内一峰中洼而外圆，其形如钵。

尼姑山　山旧有尼姑寺。

罗汉山　，五代唐天成间，王延休憩于此，忽闻异香馥郁，得一龟，背有罗汉像，遂建寺，因以名山。

天公山　在县北三十里。上有瀑布，飞泻数十丈。《图经》谓“天公所居。” 《九域志》谓“阴雨时闻箫鼓之声。” 今按：龙岩县亦有天宫山，其说略同，宜以俟考。

马鞍山　：在浯沧社。自龙山发祖，逆水而上，至此有石如马鞍，故名。

《曹溪山　》：在杏林社。

龙山　：在城北十里。北来诸山，此为最秀。山下有寺，其地宜茶。

望月山　《通志》云：“秀出群山之表，海月初升，此山先得其光。”

鹫峰山　下有鹫峰寺

鼎山　：在汐浦社。其山高大，圆如覆鼎，绝顶有脐，俗呼鼎脐。山上旧有岩，名猴作岩，古名龙泰岩；以在二县之交，故名。

金鸡山　在东溪口。丛石屹起，有石如鸡展翅而色赤，高据山顶，故名。

仪凤山　，在郡西北三十里。高耸明秀，为郡龙少祖。

石鼓山　，在郡北十里。山形圆秀，下有陈北溪坟。

石蚝山　在县北四十里。此山最高，绝顶有黏蚝石，盖当时海水所浸。其下小山累累，《天宝山》自此而生。

九龙山　，《唐书舆地志》云：“龙溪隋县，有九龙山” ，即此。在县北三十里，其山北有九龙水，又有金鸡山，或误以为南九龙岭，非也。

仰盂山　其山高大峭拔，顶凹如盂，上有田榴山　，或名楼山。

坂尾山　：陈布衣真晟定居其下，改名定山。白石山　，山多白石，故名。亦名鹳石山。有巨人迹，指有石硿，内可容千人。

覆舟山　山以形似，故名。其下有石美堡日华峰　，旭日初升，此峰先得其光，故名。“万松峰　” ，古有松关坊，其下为“道南书院刘爱礼祠。”

禅月峰　，《旧传》有光如月，故名。

净安峰　，旧有净安寺，故名。《通志》作“净安山” ，登高山右臂也。

玳瑁岭　俗呼“大帽” ，高百丈，迤逦三十馀里。龙溪、长泰之交，天宝峙于西，此山列于北，为郡城屏幛焉。

新岭　石磴盘回十馀里，路通安溪、龙岩、漳平三县，旧俱有亭。

揭鸿岭　去城西北四十里。汉唐时西北向长安故道由安溪大田以行，今道废。下有唐屯军营故址，上有营头亭。唐慕容韦、欧阳詹俱有诗，见《艺文。正德志》云：元末有蔡公者，于山腰开新岭，又名蔡公岭。今为安溪龙岩通道，疑即上新岭云。

太平岭　去城南一十里。岭道坦夷，行者便之，故名“太平。”

九龙岭　在府南三十里。两山峡峙，中萦石磴，凡十里许，路通潮、广。景泰间，知府谢骞建亭其上，以憩行者。明陈克聪诗：“人道九龙山岭峻，去天仅仅隔纤毫。只缘未到山头立，才到山头天更高。”

万松岭　近马岐，旧有亭。陈克聪植松以便行人，岁久无存，惟奇石簇立。万历间，督学沈儆炌改为堆云岭。崇祯二年，知府施邦曜筑关其上。详见《古迹》。

华崶岭　在华崶社，亦名龙头岭。高千馀丈，累磴凿石，以梯行人其下，北溪之流经焉。滩濑麤恶，怪石巉岩，有“三硿二花” 之名，舟楫不通上下。

皆当逾岭。溪旁有石，状如龙头，故名。宋杨汝南《夜宿龙头》诗云：“江流如箭路如梯，夜泊龙头烟霭迷。两角孤云天一握，晓光不觉玉绳”柳营江　去城四十里，二十七都地。唐时宿重兵于此，相传插柳为营，因号柳营桥。左为邺山，右为布衣先生里门。《晋江陈让记》云：“漳南桥梁，虎渡第一。昔欲为桥，有虎负子渡江，息于中流，探之，有碤如阜，循其脉，沈石截江，隐然鱼梁，乃因垒址而桥焉。维江随山坼土，两峡岩立，流澌东奔，如雷霆入地，深处不可测度”，乃架数万斤石梁，于可惊危址之上，维两峡以捍固内气。如玉虹浮空，金堤稳重，吞吐潮汐，浮沉龙龟，俾四方客子之由是桥者，皆有泳汉浴沂之乐。西望芝峰，晦翁讲学之迹，与天宝并高；南观大海，令人有川上不舍之思；北俯江干，凄然北溪之宅泠泠其深；东观乌浔，思布衣之操蕴，而惜其不究于用，则是桥亦漳南第一“形胜”也。

锦江　、中浮二洲间之，遂支为三港，其洲曰许茂、曰乌礁。《万历旧志》称三洲：一曰紫泥。按紫泥与乌礁相连，昔日犹隔一大港，今则合而为一矣。其夹以许茂、乌礁者，为中港；乌礁之南，夹以石码、海澄者，为南港；许茂之北，夹以玉洲者，为北港。经白石、青礁、石美东，与中南二港合纳南溪、浮宫之水入于海。南港为海澄界。北港经廿八都、廿九、三十都为龙溪。其下一、二、三都又为海澄界。此隆庆间分壤也。旧皆属龙溪。

南河　自郡城南疏为三台洲，南桥亘焉。下至方壶洲，水势微折而南，故又束以文昌之桥。其云“方壶洲” 者，以西望员峤得名。

三义河　有汛防城

西溪　：北源从禾溪，永丰南源从铜壶小溪至南靖，合流而绕于郡城。按《隋？舆地志》：“龙溪县，梁置，隋开皇十三年，并兰水、绥安二县入焉。” 今绥安近漳浦，兰水或即西溪，若古龙溪，乃九龙江也。按万历旧志称“南溪。” 考南溪之源，一自平和矾山至漳浦岩前溪，一自南靖马坪至横口与岩前溪合，由海澄浮宫渡入海。今为海澄地，与此无涉。此西溪也。

《诗》：“浦溪　从此曲而抱城。” 乃过东浦头。出文山而合流于北溪。

北溪　去城二十五里，源出延、汀之界，合宁洋、龙岩、漳平之水而下华崶，又合长泰之水，过香洲渡，历峡中，出峡为柳营江，与西溪会流入于海。梁大同间，有九龙戏江上，故名“九龙江” ，与西溪相环带，为一郡形势。

白水洋溪　在十二、三都。源出程溪山。

金沙溪　在廿五都，入于北溪。

田里港　旧港绝小，为馀流。自戊申以后，洪水时至，港岸崩陷，西溪之水，遂从此港直下，汇出陈洲之上，入于大溪。而诗浦旧溪沙壅，绕城之水甚微。诸绅士以有关形势，募众填筑，寻圮。康熙四十六年，陆路提督郡人蓝理慨然引为己任，捐资数千金筑之，填塞坚固。从此西溪之水，绕而抱城，数十年未竟之志，一旦成功，众以为非提督之大力莫克成，而蓝又肯身任其事，立石以纪之。

东港　在廿六都。源出天宝，经赤岭、鹤鸣入于西溪。

漳浦县

后到山　：与东罗山并峙而高耸，过之，为邑之屏山。蜿蜒而下，秀润清奇，形如双金。邑中视之，如蛾眉然。

龟山　在县北二十里外耸立横列，为邑东北之背。

罗山　罗山来自后到山，诸山罗列拱揖，故名。其支为“东罗山” ，山半有岩，见《古迹》。

《虎山　》虎山一名好景山。巅有石如虎，故名“八景。” 虎山怪石即此。在县治西北里许，下有泉甘美，名虎泉。自好景山之北西过为西宸岭，有威惠庙，楼阁敞丽，九十九峰罗列其前，揽胜者多游之。

梁山　，九十九峰当前而拱揖焉，是天下之名山。古记所谓梁岳，闽中之望也。梁山亦称梁岳，在县南稍西二十馀里，高千仞，盘亘百里，有九十九峰。《方舆胜览》云：梁山秀丽而崇圆，故又称圆山。” 唐潘存实诗：“盘根来楚蜀，作镇表瓯闽。” 《名山记》云：“峰十有二。唐锺绍京增名二十有四，曰莲花，曰狮子，曰金刚，曰力士，曰双髻” ，曰《长剑》，曰《七星》，曰《八柱》，曰《观日》，曰《临海》，曰《晋亭》，曰《青阁》，曰《双凤》，曰《玉乳》，曰《锦石》，曰《月桂》，曰《寿星》，曰《紫云》，曰《金鸡》，曰《丹灶》，曰《香炉》，馀失其名，而“《长源溪》《锦溪》

万顷溪、仙溪、盛溪、锦石溪、垂玉溪、龙潭溪出焉。大尖山　，高数百丈，无树木。

婆髻山　：与大尖山相距，如人椎髻。东有漈水，流淙鸣，辄有雨。

峰山　在县东南鹿溪之涯。自梁山发脉而来，挺然独立，与隔溪柘港山对峙，为邑关锁，堪舆家以为捍门。华表又名鳌峰山。宋封州守黄克宽构亭其巅，曰“连鳌。” 今废。

良山　在县东南十五里。其山高数百丈，东峰距海，西接南诏、潮阳等界。唐贤良潘存实修业于此，故山以“良” 名。

棋山　，在县西南一百五十里。昔乡人入山采药得棋子，因以名山。

朝天马山　状如天马行空之势，故名。自梁山至天马俱八都。

鼓雷山　鼓雷作“古雷。” 在县东南八十里九都。断岸千尺，下瞰大江，潮音至，声如雷鼓。山下为帝昺井。

海云山　在七都。去县东二十里。又名“岩山。” 壁立端重，顶有石如龟。有田有清泉，旱时不涸。有峰如莲花，山半有海云岩，相传有女人学仙于此。又有紫薇石洞，其石磷奇，如列笏列兽之状。马鞍山　与海云山相联并峙，状如马鞍，故名。灶山　在十七都。去县东五十里。叠嶂高大，周环四十里。上多怪石，有丹灶，有仙足迹，有石棋枰、石碾。多产石兰及黄精。山阳有田数十亩，可耕。明季张若化、若仲居此，人称灶山二张。山顶可望大江，有巨石。若仲题其上曰：“一卧沧江。” 栖云山　。圆净耸秀，上有栖云岩刹。

东柘山　圆秀如栖云。二山皆漳浦西境。香山　在县东六十里，山有五峰，如马驰凤翥，每海上云收日出，翠光淋漓可爱。山麓有灵顺宫，乡人祈雨，香烟弥漫，故名。

灯火山　在县东，距海里许。海舟夜行者，或见山上光焰如灯，故名。

台山　在县东六十里。高数十仞，平坦如台。近观与诸山齐峙海上，舟人自远眺之，则迥出群山之上。

大帽山　即戴帽山，在二十八都。山大而峻，四面林木蓊郁，独顶上有黄茅，形如戴帽。宋儒蔡元鼎及孙藻著书于此。其上有玉川瀑布、新村石鼓、龙漈潭、宝珠石之胜。北行则为海澄，东北行则为镇海，皆此山发脉焉。

磁灶山　，山多产茶。其对为大江。太武山　在县东北一百里二十三都境，一名太姥山。高千仞，周回亘百馀里，屹立海上，端重耸峭。其南五里，镇海卫在焉。东望大海，汪洋无际，一陟其巅，则漳、泉风景尽在目中。山石多奇迹，有浴仙盆、仙人迹宛然。旁大石刻象，径云根洞大字有石塔，工致即延寿。塔中可坐数十人，好事者列为二十四景，曰延寿塔、栖云楼、安乐窝、锦亭峰、石钟楼、涧谷桥、浴仙盆、云根洞、九霄岩、石眼泉、烟霞石、弥陀石、香炉石、涅槃石、棋盘石、马蹄石、百丈石、狮子踪、《仙人迹》、“仙灶、石门、石屏、龙潭、象径。”

《将军山　》，昂然独立，似大将据帐幄然。《修竹里》，即其处也。

大臣山　《通志》作大神山。北隔漳水，与将军山对峙。端重严凝，有垂绅搢笏之象，故名。

龟岭山　：在儒学前左坊。

《鸿岐山　》：俗名“鸿山尾。”

五星山　隐隐在城内，曰“后山” ，曰“古山” ，曰“昭山” ，曰“曜山” ，曰“仓山。”

太武山　离卫西北十里。

鳌山　山腰人家鳞次相叠，虽雨夜，海中常见灯火，最为奇观。城外为十五都，《居民》

澳山　：一名罗崎山。土色绝赤。先欲置城于此，后移今地。其石址犹存。

《对面山　》所城之左，对面拱抱。

虎头山　状如虎头，与古雷对峙，商船渔舟皆经此。

鸟嘴山　状如鸟嘴，上有奇石。

鸡心山　：在城东南，一名“圆山子。”

古楼山　，一峰向西，一峰居东，中一峰独尊。有圆墩，平处为“南溟书院” ，东为“崇文书院及东壁书院。” 砌石为城，如重金环带然。明学士黄道周家其上。

川陵山　在诏安县五都。一名苏尖，一名苍陵。去城南十里，屹峙海中。一尖独耸，如笔长屏。迤逦突出岐山，形如双髻。东行入海者一，西临长道者二，自卑而渐高。明屯道聂公称为“童子骑。”

马上天台

《白沙山　川》陵之右，堆沙发脉。

瞭望山　在西城外，乱石堆积，山下官道通旧水寨。

东岭山　水寨之右，与东坑接壤，有巨石倚叠如屋。

水寨大山　“距城二里，前有悫头石，通接官亭，平处有田，又有龙潭下注，大旱不竭。上有怪石如兽，有鲤鱼石，其内有石室，大石如盖，下如门，低头而入。其内平坦，可坐三十馀人。”

乌石平山　，列屏如黛，周围数里。

《大甘山　》、小甘山　，晴明望见，遇风涛则隐，候潮水乃可至。

白鹤岭　林峦幽秀，水石清奇。每西风气爽，万籁齐鸣，谿山齐响，若中宫商。旧有亭，见《古迹》。盘陀岭　，在县南三十里。藂薄崎峻，盘桓可十里许，入潮广者由此岭。林弼诗所谓“盘陀岭上几盘陀” 者也。汉蒲葵关、唐漳浦驿，明盘陀司皆在此。

虎岭　即麟山岭也。在灯火山之西，路通镇海卫。山林深阻，旧多虎患。弘治三年，参议程廷珙命知县王臣祭以文，其虎遂息，改今名。

登云岭　俗呼大岭，在镇海卫城西南十里许。自大帽山发脉而来，周布政瑛先墓在焉。作石牌楼以表之，并磨崖书“登云岭” 三字于石。仙人峰　俗称仙人亭山有石岩，上有棋盘石，故名。

玉女峰　，在大臣山之后，名“玉女峰。” 合上将军、大臣、仙人为云霄四名山。

鱼肠屿　潮通鹿溪

竹屿　居民数百家，岁获鱼盐之利。

石城屿　乱石丛杂，远望若城壁然。

菜屿　生紫菜

将军屿　盘石叠耸，舟舶不通。滨海者多乘筏以取海蛇。相传陈元光常驻兵于其上，故名。大桑屿　、小桑屿　，俱井尾港内居民皆业渔。其地宜桑，故名。今呼桑为嵩。

大潵屿　、小潵屿　，俱井尾港口。东镇屿　、南镇屿　二屿东南相望，为镇海卫案山离城十馀里。

鸿儒屿　，即《通典》所称“黄如” 也。今称鸿江。在卫西南，多集海鸟。

连集屿　：俗呼“大屿。”

横屿　、菜屿　生海中，大浸不没，鹳鹭多宿其上。

东门屿　蒙如龙头，上多怪石药品。平处为园，种者必以舟渡。有石室，深广可容二十馀人，一石如船，一石如人戴笠。流浪冲急，俗呼“大惊门。” 渔人于此举网，其下为沙岛。

铁钉屿　积石叠起，有似官帽者，形比龟蛇浮水。

五屿

鸡心屿　川陵之东

东峙印石　在县东门外，旧有古松数株，山势如飞凤展翼。古谶云：“凤凰衔印镇山头八景印石松风。” 即此。

《金刚石　》跨《梁山》之顶，其尖插天。

齐帝石

将军礁　，一名鸡心渊。水底石骨，内接鸟鼻头山，外连东镇屿里许。潮长则没、退则见；晴明则露，阴晦则迷。又名浮沉渊。

李澳川　亦曰“南溪” ，而东合于北溪。其源一自平和五寨，一自南靖龙岭崎溪，一自盘陀岭九曲溪。唐徙县治即其处。北溪自罗山白鹤岭合西湖、东门溪而会南溪。又城南十里有双溪、石坝、大脚盆诸流，皆曲折绕城，转入鹿溪，以至于海。后自决于石坝，而泄于大脚盆，顺流直出鹿溪，遂使绕城十馀里曲流，竟成枯槁。明季，署令陈修之、学士黄道周为记，后圮康熙乙亥，邑绅黄性震捐资倡筑，邑令陈汝咸为“记。”

漳江　《旧志》云：溪水自西林而出，海水自铜山海门而入，清浊合而成章，故名。又曰：“昔陈元光之父政至漳，曰：‘此水如上党之清漳’。” 漳浦名县，漳州名郡，皆本此江，在六都云霄。

黄如江　亦曰鸿儒，镇海卫在此江之上。《杜氏通典》：“漳浦郡南至黄如江一百里。” 今讹为鸿儒，有郑解元。鸿儒江贼，见《艺文》。

鹿溪　在县东南五里许。源接李澳川潮水。方春涨满，一望平绿，山明水秀，真成巨观。

《西林溪　》：源出平和。

古绥安溪　：古绥安县地。源出县界，东流合李。

澳川入海南宋沈怀远有《次绥安》诗，见《艺文》岩前溪。

温源溪　在县西南。两泉并出，一微煖，一极热，合流南入县前溪。《图经》云：“唐嗣圣间，胡商康没遮经此，将浴，投十钱，泉为涨出，浴毕，泉复故。” 火田溪　，火田畬也。凡畬田皆火而种之。此溪西向皆山，因为畬，以种黍稷，故名。唐陈将军政建宅于此。

《甘棠溪　》东过于横口，又东至浮宫入于海。其溪有浮石，每浮出则出科第。

半洋洲　在水底。东接龟岭，西接南镇。如遇风晴，见白浪一条长百馀丈。又名“白玉礁。”

双洲　俗呼为“洲门。” 自广入闽，船舰必经此龙潭　，其深无底。旧传龙起，穿而成潭。龙潭之别为东湖，周围一里许。

后澳港　：水寨之旁，大小船只于此，可避风涛之险。

南屿港　有沙湾环带，夏月人多网鱼。。